32001L0092
L 291/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2001/92/ЕО НА КОМИСИЯТА
от 30 октомври 2001 година
за привеждане в съответствие с техническия прогрес на Директива 92/22/ЕИО на Съвета за предпазни стъкла и материали за стъкла на моторни превозни средства и техните ремаркета и Директива 70/156/ЕИО на Съвета относно типовото одобрение на моторни превозни средства и техните ремаркета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/156/EИО на Съвета от 6 февруари 1970 г. за сближаването на законодателствата на държавите-членки относно типовото одобрение на моторни превозни средства и техните ремаркета (1), последно изменена и допълнена от Директива 2000/40/EО на Европейския парламент и на Съвета (2) и по-специално член 13, параграф 2,
като има предвид, че:
(1)
Директива 92/22/EИО на Съвета от 31 март 1992 г. относно предпазните стъкла и материалите за стъкла на моторни превозни средства и техните ремаркета (3), изменена и допълнена от Акта за присъединяване на Австрия, Финландия и Швеция, е една от особените директиви за процедурата по типовото одобрение на ЕО, установена с Директива 70/156/EИО. Следователно разпоредбите, визирани в Директива 70/156/EИО относно системите, компонентите и обособените технически възли, се прилагат за Директива 92/22/EИО.
(2)
За да се стандартизира типовото одобрение на Общността, е необходимо да се въведе информационен документ, предвиден от Директива 70/156/EИО, и да се промени сертификатът за одобрение, основан на приложение VI.
(3)
Освен това, процедурите по типовото одобрение се опростяват, за да поддържат избора, предвиден в член 9, параграф 2 на Директива 70/156/EИО между някои особени директиви и съответните регламенти на Икономическата комисия за Европа на Обединените нации (ИКЕ-ООН). Като първа стъпка, техническите изисквания на Директива 92/22/EИО се заменят с тези на Регламент № 43 на ИКЕ-ООН.
(4)
Следователно, Директиви 92/22/EИО и 70/156/EИО съответно се изменят и допълват.
(5)
Мерките, предвидени в настоящата директива, са в съответствие със становището на Комитета за привеждане в съответствие с техническия прогрес, създаден с Директива 70/156/EИО,
ПРИЕ НАСТОЯЩАТА ДИРЕКТИВА:
Член 1
Директива 92/22/EИО се изменя и допълва, както следва:
1.
Член 1, параграф 1 се заменя, както следва:
„1. Държавите-членки издават типово одобрение на ЕО за всички предпазни стъкла и материали за стъкла на моторни превозни средства и техните ремаркета, ако отговарят на изискванията за проектиране и изпитване, предвидени в приложенията.“
2.
В член 2 първият параграф се заменя, както следва:
„Всяко заявление за типово одобрение ЕО за компонент се подава от производителя или негов упълномощен представител в държава-членка. Държавите-членки издават на производителя или на неговия упълномощен представител маркировка за типово одобрение на ЕО за компонент в съответствие с образеца, установен в приложение II А за всеки тип предпазни стъкла и всякакъв материал за стъкла на моторни превозни средства и техните ремаркета, че те одобряват типа, съгласно член 1.“
3.
В член 4 се добавя следният втори параграф:
„Компетентните органи на държавите-членки се информират взаимно, съгласно процедурата, определена в член 4, параграф 6 на Директива 70/156/EИО, за всяко типово одобрение за компонент, което те са предоставили, отказали или оттеглили съгласно настоящата директива.“
4.
Член 8 се заменя, както следва:
„Член 8
По смисъла на настоящата директива „превозно средство“ означава всяко моторно превозно средство, предназначено за движение по път, с или без каросерия, имащо най-малко четири колела и максимална проектна скорост над 25 km/h, както и неговите ремаркета, с изключение на превозните средства, които се придвижват по релси, селскостопански и горски трактори и подвижни машини.“
5.
Приложенията са изменени, както следва:
а)
списъкът на приложенията, както и приложения I и II, са заменени от текста, фигуриращ в приложението на настоящата директива;
б)
допълнението на приложение III е заличено.
Член 2
1. Считано от 1 юли 2002 г., държавите-членки не могат, на основания, отнасящи се до предпазните стъкла или материалите за стъкла на моторни превозни средства и техните ремаркета, да:
-
отказват типово одобрение на ЕО или национално типово одобрение на типа превозно средство, или типово одобрение за компонент на предпазни стъкла или материали за стъкла на моторни превозни средства и техните ремаркета, нито
-
да отказват да регистрират или да забраняват продажбата или въвеждането в експлоатация на превозни средства, или да забраняват продажбата или въвеждането в експлоатация на предпазни стъкла или материали за стъкла на моторни превозни средства и техните ремаркета,
ако тези предпазни стъкла или материали за стъкла на моторни превозни средства и техните ремаркета съответстват на изискванията на Директива 92/22/ЕИО, изменена и допълнена от настоящата директива.
2. Считано от 1 октомври 2002 година, държавите-членки:
-
не издават типово одобрение на ЕО, и
-
могат да откажат национално типово одобрение,
на всеки тип превозно средство на основания, отнасящи се до всеки тип предпазни стъкла или материали за стъкла на моторни превозни средства и техните ремаркета, ако не са изпълнени изискванията на Директива 92/22/ЕИО, изменена и допълнена с настоящата директива.
3. Считано от 1 юли 2003 година, изискванията на Директива 92/22/ЕИО относно предпазните стъкла като компонент, изменени от настоящата директива, се прилагат по смисъла на член 7, параграф 2 от Директива 70/156/ЕИО.
4. Чрез дерогация от параграф 3 държавите-членки могат, по отношение на резервните части, да продължават издаването на типово одобрение на ЕО и да разрешават продажбата и въвеждането в експлоатация на предпазни стъкла и материали за стъкла за моторни превозни средства и техните ремаркета, които са съобразени с разпоредбите на Директива 92/22/ЕИО, в техния вариант, предхождащ влизането в сила на настоящата директива, при условие че тези предпазни стъкла и тези материали за стъкла за моторни превозни средства и техните ремаркета:
-
са предназначени да бъдат монтирани на вече влезли в употреба превозни средства, и
-
отговарят на изискванията на тази директива, приложими в момента на първоначалната регистрация на превозното средство.
Член 3
Към приложение I на Директива 70/156/ЕИО точка 9.5.1.5 е добавена, както следва:
„9.5.1.5.
Допълнителното/ите оборудване/ия на предното стъкло и мястото, в което са монтирани, с кратко описание на всички включени електрически/електронни компоненти.“
Член 4
1. Държавите-членки въвеждат в сила законовите, подзаконовите и административните разпоредби, необходими за привеждане в съответствие с настоящата директива, най-късно до 30 юни 2002 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на разпоредбите от националното си законодателство в областта, уредена с настоящата директива.
Член 5
Настоящата директива влиза в сила на двадесетия ден от датата на публикуването ѝ в Официален вестник на Европейските общности.
Член 6
Адресати на настоящата директива са държавите-членки.
Съставено в Брюксел на 30 октомври 2001 година.